[pic] | KOMISIJA EVROPSKIH SKUPNOSTI |

Bruselj, 11.3.2009

COM(2009) 123 konč.

Predlog

SKLEP SVETA

o določitvi stališča Skupnosti v Komisiji za tune v Indijskem oceanu

OBRAZLOŽITVENI MEMORANDUM

V skladu z drugim pododstavkom člena 300(2) Pogodbe ES, kadar morajo organi, ustanovljeni z mednarodnimi sporazumi, sprejeti sklepe s pravnim učinkom, z izjemo sklepov o dopolnitvah ali spremembah institucionalnega okvira zadevnih sporazumov, stališče Skupnosti glede takih sklepov določi Svet na predlog Komisije.

Glede na to obveznost in na podoben predlog o sprejetju stališča Skupnosti v ICCAT (sklep Sveta o določitvi stališča Skupnosti v Mednarodni komisiji za ohranitev atlantskega tuna (ICCAT) z dne 11. novembra 2008, Dok. 14863/08, PECH 278 RESTREINT) predlaga Evropska komisija ta sklep o določitvi stališča Skupnosti v Komisiji za tune v Indijskem oceanu (IOTC). Ta predlog sledi enakemu pristopu kot sklep Sveta v zvezi z ICCAT, s čimer se zagotavlja doslednost stališč Skupnosti v različnih regionalnih organizacijah za upravljanje ribištva.

Predlog

SKLEP SVETA

o določitvi stališča Skupnosti v Komisiji za tune v Indijskem oceanu

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe v povezavi z drugim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Člen 33 Pogodbe ES v povezavi s členom 32 Pogodbe določa, da je eden izmed ciljev skupne ribiške politike zagotoviti redno preskrbo. Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike določa, da Skupnost uporabi previdnostni pristop pri sprejemanju ukrepov za varovanje in ohranjevanje živih vodnih virov, zagotavljanje njihovega trajnostnega izkoriščanja in zmanjšanje vpliva ribolova na morski ekosistem. Določa tudi, da je cilj Skupnosti postopno izvajanje na ekosistemu temelječega pristopa do upravljanja ribištva in prispevek k učinkovitim ribolovnim aktivnostim znotraj rentabilne ter konkurenčne ribiške in ribogojske industrije, ki bo zagotavljala primeren življenjski standard za tiste, ki so odvisni od ribolovnih aktivnosti, in upoštevala interese potrošnikov.

(2) Evropska skupnost je pogodbenica Sporazuma o ustanovitvi Komisije za tune v Indijskem oceanu (IOTC) v okviru Organizacije Združenih narodov za prehrano in kmetijstvo. IOTC lahko na podlagi znanstvenih dokazov sprejme ukrepe za ohranitev populacij izrazito selivskih staležev rib (tunov in tunom podobnih rib), ki se lahko ulovijo v Indijskem oceanu in sosednjih morjih severno od območja antarktične konvergence, na ravni, ki zagotavlja dolgoročno trajnost teh staležev.

(3) V skladu z drugim pododstavkom člena 300(2) Pogodbe ES mora biti stališče Skupnosti v organih, ustanovljenih z regionalnimi sporazumi v ribiškem sektorju, ki morajo sprejemati sklepe s pravnim učinkom, vendar ne spreminjajo institucionalnega okvira zadevnih sporazumov, sprejeto s kvalificirano večino s sklepom Sveta na predlog Komisije –

SKLENIL:

Člen 1

Stališče, ki ga je treba sprejeti v imenu Skupnosti v Komisiji za tune v Indijskem oceanu, kadar mora navedena komisija sprejeti sklepe s pravnim učinkom, je določeno v Prilogi k temu sklepu.

Člen 2

Svet ta sklep na predlog Komisije najpozneje na letnem srečanju Komisije za tune v Indijskem oceanu leta 2014 oceni in po potrebi popravi.

V Bruslju,

Za Svet

Predsednik

PRILOGA

Stališče Skupnosti v Komisiji za tune v Indijskem oceanu

1. NAčELA

Evropska skupnost v okviru IOTC:

1. deluje v skladu s cilji Skupnosti na področju skupne ribiške politike, zlasti s previdnostnim pristopom za zagotavljanje trajnostnega izkoriščanja vrst, ki jih ureja IOTC, spodbujanje postopnega izvajanja na ekosistemu temelječega pristopa do upravljanja ribištva in zmanjševanje vpliva ribolovnih aktivnosti na morski ekosistem, kot tudi s spodbujanjem rentabilne ter konkurenčne ribiške in ribogojske industrije Skupnosti, ki naj zagotavlja primeren življenjski standard za tiste, ki so odvisni od ribolovnih aktivnosti, in upošteva interese potrošnikov;

2. zagotavlja, da so ukrepi IOTC v skladu s cilji sporazuma IOTC;

3. zagotavlja, da so ukrepi IOTC skladni z mednarodnim pravom, zlasti z določbami Konvencije ZN o mednarodnem pomorskem pravu, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib ter Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje;

4. spodbuja dosledna stališča v okviru regionalnih organizacij za upravljanje ribištva;

5. si prizadeva za sinergijo s politiko, ki jo Skupnost uresničuje kot del bilateralnih odnosov glede ribolova s tretjimi državami, in skladnost z njeno politiko zunanjih odnosov;

6. zagotavlja, da se spoštujejo mednarodne obveznosti Skupnosti.

2. Smernice

Evropska skupnost si po potrebi prizadeva za podporo pri sprejetju naslednjih ukrepov IOTC:

7. strogih ukrepov za ohranjanje in upravljanje ribolovnih virov, s katerimi se ob upoštevanju najboljših razpoložljivih znanstvenih mnenj zagotavlja njihovo dolgoročno trajnost, za plovila z zaporno plavarico, ki lovijo velikookega tuna, rumenoplavutega tuna in črtastega tuna, ter enakovrednih ukrepov za plovila s parangalom, ki lovijo staleže tuna ali mečarice;

8. ukrepov za nadzor nad ribolovnim naporom, s katerimi se zagotavlja njegova sorazmernost z ribolovnimi možnostmi;

9. ukrepov za zmanjševanje vpliva ribolovnih aktivnosti na neciljne vrste, predvsem morske pse;

10. pripravo in izvajanje ukrepov za spremljanje, nadzor in pregled, med drugim ukrepov države pristanišča;

11. izboljšanih ukrepov boja proti nezakonitim, nereguliranim in neprijavljenim ribolovnim aktivnostim (aktivnosti IUU), zlasti zavezujočih tržno usmerjenih ukrepov, ki spodbujajo nečlanice k ravnanju v skladu z ukrepi;

12. razvoja skupnih pristopov z drugimi regionalnimi organizacijami za upravljanje ribištva, vključno s Komisijo za ribištvo zahodnega in srednjega Pacifika in Mednarodno komisijo za ohranitev atlantskega tuna;

13. nadaljnjega posodabljanja IOTC po oceni uspešnosti, vključno z njeno reformo, in za ustanovitev organa, ki bo neodvisen od Združenih narodov.